
Р Е Ш Е Н И Е  
№  РС-278-24-064


Днес, 01.07.2024 година, в град София, Комисията за противодействие на корупцията (КПК, Комисията), в състав:

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева

У С Т А Н О В И:


Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-147 от 15.04.2024 г. по сигнал с вх. № С-278/05.04.2024 година. 
Производството е срещу Вили ****** Лилков – общински съветник в С. общински съвет (СОС). 
В сигнала се съдържат твърдения за това, че Вили Лилков, съвместно с други общински съветници, е съвносител на доклад с вх. № СОА24-ВК66-2491/21.03.2024 г. относно изменение и допълнение на Решение № 338/12.06.2014 г. и Решение № 267/18.05.2017 г. на СОС. Лилков е участвал в гласуването на Решение № 71, по т. 23 от Протокол № 7/28.03.2024 г., в което по т. І.4 се определя размера на собственото му основно месечно възнаграждение по реда на чл. 34, ал. 1, изр. 2 от Закона за местното самоуправление и местна администрация (ЗМСМА), т.е. при наличие на частен интерес за него, което съставлява нарушение на чл. 76, изр. 1 и чл. 74 от ЗПК.  Сигналът съдържа позоваване на линк с видеозапис от проведеното на 28.03.2024 г. заседание на СОС, както и на публикувана на сайта на СОС информация за внесения доклад и проведеното гласуване на Решение № 71 от Протокол № 7/28.03.2024 година.
Във връзка с твърденията в сигнала Комисията е изискала и получила с  писмо с вх. № КПК-7105-1/09.05.2024 г. на КПК от председателя на ПК по ЗПК при СОС следните доказателства: Декларация по чл. 49, ал.1 т. 1 от ЗПК на Вили Лилков; клетвен лист, подписан от Вили Лилков на 13.11.2023 г.; Решение № 71 по Протокол № 7 от 28.03.2024 г.; Протокол № 7 от 28.03.2024 г.; списък с поименно гласуване по т. 23 от Протокол № 7 от 28.03.2024 г.; Доклад с вх. № СОА24-ВК66-2491/21.03.2024 г., ведно с проект за решение и доклад от ПК по финанси и бюджет при СОС; писмо до СОС с вх. № СОА24-ВК66-2491-(1)/26.03.2024 г., ведно с нов проект за решение и писмо до СОС с вх. № СОА24-ВК66-2491-(2)/26.03.2024 година.     
Служебно са извършени справки в НБД Население и на ел. страница на С. община.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и телефонен номер.    
Вили ****** Лилков е избран за общински съветник в СОС за мандат 2023-2027 г. и е положил клетва на 13.11.2023 г., съгласно приложения клетвен лист от същата дата. От извършена справка на интернет страницата на С. общински съвет е видно, че Лилков е член в Постоянната комисия (ПК) по финанси и бюджет, на ПК по образование, култура, наука и културно многообразие и на ПК за децата, младежта и спорта.
Видно от предоставените по производството доказателства шестима общински съветници, между които и Вили Лилков, внасят в СОС Доклад с вх. № СОА24-ВК66-2491 от 21.03.2024 г., който касае изменение и допълнение на Решение № 338/12.06.2014 г. и на Решение № 267/18.05.2017 г. на СОС относно размера на основните месечни работни заплати на кмета и на заместник - кмета на С. община, председателя на СОС и на общинските съветници, на кмет и заместник кмет на район, на кмет на кметство и кметски наместник. От доклада става ясно, че възнагражденията на кмета на С. община, на заместник- кметовете, на председателя на С. общински съвет и на общинските съветници, не са променяни от  2014 и 2017 г. и актуализацията им е наложителна и необходима. Предложен е проект на решение, с който се определя конкретния размер на основната месечна работна заплата на кмета на С. община, на заместник-кмет на С. община, на председателя на С. общински съвет, на общински съветник, на кмет на район в С. община, на заместник–кмет на район в С. община, на кмет на кметство и на кметски наместник на територията на С. община. На 26.03.2024 г. в СОС е регистрирано писмо с вх. №  СОА24-ВК66-2491(1) на СОС, с което  председателят на СОС – Ц.П. и общинският съветник – П.П., предлагат нов проект на решение по предложения доклад, отнасящо се до въвеждането на разграничение в определянето размера на възнаграждението на кметовете на кметства и кметските наместници на територията на С. община в съответствие с броя на населението. На свое заседание, проведено на 27.03.2024 г., Постоянната комисия /ПК/ по финанси и бюджет, като водеща комисия, е разгледала  Доклад с вх. № СОА24-ВК66-2491 от 21.03.2024 г., придружен с нов проект на решение с вх. №  СОА24-ВК66-2491(1)/26.03.2024 г. на СОС, и е взела решение, с което е подкрепила доклада с приложения нов проект за решение. 
От предоставения Протокол № 7 от заседание на СОС, проведено на 28.03.2024 г., се  установява, че като точка 23 от приетия дневен ред, СОС е разгледал  Доклад с вх. № СОА24-ВК66-2491/21.03.2024 г., внесен от група от общински съветници, относно изменение и допълнение в Решение № 338/12.06.2014 г. и Решение № 267/18.05.2017 г. на СОС. Общинският съветник Х.К. е направил процедурно предложение за промяна на проекта за решение с допускане на предварително изпълнение на решението. СОС е приел Решене № 71 от 28.03.2024 г., обективирано в Протокол № 7 от същата дата, с което е приел новия проект на решение, съгласно становището на водещата Постоянна комисия по финанси и бюджет, допълнен в зала от общинския съветник Х.К. Решението е прието с 53 гласа „за“, 2 гласа „въздържал се“ и без гласове „против“. Видно от предоставения поименен списък, Вили Лилков е присъствал на заседанието, и е гласувал „за“ приемането на решението. 

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Вили ****** Лилков в качеството му на общински съветник в СОС, е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на нея е КПК.  
Компетентността на общинския съвет, като орган на местно самоуправление, е регламентирана в чл. 21 и следващите от Закона за местното самоуправление и местната администрация (ЗМСМА). Съгласно разпоредбата на чл. 21, ал. 1, т. 5 от ЗМСМА, общинският съвет определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината, а съгласно чл. 26, ал. 1 от ЗМСМА определя и размера на възнаграждението на председателя на съвета в зависимост от определената продължителност на работното му време. С решение на общинския съвет, прието с мнозинство повече от половината от общия брой съветници, се определя и размерът на възнаграждението на общинския съветник за участието му в заседанията на общинския съвет и неговите комисии (чл. 34, ал. 1 от ЗМСМА). Правомощията на общинските съветници са дефинирани в чл. 33, ал. 1 от същия закон, според който общинският съветник: има право да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. 
Като е внесъл за разглеждане в СОС, заедно с още седем общински съветници, Доклад с вх. № СОА24-ВК66-2491/21.03.2024 г.,  и като е гласувал „за“ приемане на Решение № 71 по Протокол № 7 от 28.03.2024 г. на СОС, Вили Лилков, в качеството му на общински съветник, е упражнил правомощията си, произтичащи от закона.
С оглед разпоредба на чл. 37, ал. 2 от ЗМСМА, обн. В ДВ, бр.70 от 2020 г., в сила от 07.08.2020 г., законодателят е приел, че за общинския съветник не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. По този начин законодателят еднозначно и категорично е изключил наличието на нарушение, съставляващо конфликт на интереси по отношение на общинските съветници във връзка с упражнените от тях правомощия, свързани с участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници, каквито са упражнените от Вили Лилков правомощия, предмет на настоящото производство. Горното е основание КПК да приеме, че по отношение на упражнените от Вили Лилков правомощия, в качеството му на общински съветник в СОС, не е налице нарушение по чл. 70 от ЗПК. 
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Вили ****** Лилков, ЕГН ******, общински съветник в С. общински съвет и в това му качество лице, заемащо публична длъжност по смисъла на чл. 6, ал.1, т. 32 от ЗПК, във връзка с участието му като съвносител на Доклад с вх. № СОА24-ВК66-2491/21.03.2024 г. на СОС, и гласуването на Решение № 71 по Протокол № 7 от 28.03.2024 г. на СОС, поради липса на нарушение на разпоредбите на Глава Осма, Раздел II от ЗПК. 
 Препис от решението да се изпрати на С. градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

           

КОМИСИЯ:

                             
                             ЗАМЕСТНИК - ПРЕДСЕДАТЕЛ:……………….../АНТОН СЛАВЧЕВ/

                             ЧЛЕН:……………………………………….../АНТОАНЕТА ЦОНКОВА/

      ЧЛЕН:…………………..……………....……………./ПЛАМЕН ЙОЦОВ/

ЧЛЕН: ……………………………………………../СИЛВИЯ КЪДРЕВА/



